Euroopa Liidu Teataja L 328 , 16/11/1981 Lk 0001 - 0004

Soomekeelne eriväljaanne: Peatükk 11 Köide 10 Lk 0061

Hispaaniakeelne eriväljaanne: Peatükk 11 Köide 15 Lk 0033

Rootsikeelne eriväljaanne: Peatükk 11 Köide 10 Lk 0061

Portugalikeelne eriväljaanne Peatükk 11 Köide 15 Lk 0033



Nõukogu määrus (EMÜ) nr 3245/81, 26. oktoober 1981, Euroopa Koostööagentuuri loomise kohta EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 235, võttes arvesse komisjoni ettepanekut, [1] võttes arvesse Euroopa Parlamendi arvamust [2] ning arvestades, et: rakendamaks ühenduse finants- ja tehnilist koostööd arengumaade, eelkõige AKV riikidega, on komisjon moodustanud ülemeremaades delegatsioone ning leidnud nende jaoks töötajad; lisaks on ta nimetatud töötajad andnud vahetult ühenduse abi saavate riikide käsutusse; eespool nimetatud finants- ja tehnilise koostöö tõhusa rakendamise tagamiseks on komisjonil palutud neid töötajaid palgata ja hallata, sätestada kohaliku personali haldamise eeskirjad ning korraldada koolituskavasid arengumaade kodanike jaoks; et aidata komisjonil neid ülesandeid täita, tuleks Euroopa Ühenduste raames luua ühenduse õiguse kohaselt toimuv Euroopa Koostööagentuur; soovitav on täpsustada teatavate üldsätete kohaldamise tingimused; ühenduse selline meede on vajalik eespool kirjeldatud eesmärgi saavutamiseks; paraku ei ole asutamislepinguga ette nähtud vajalikke erivolitusi, ON VASTU VÕTNUD KÄESOLEVA MÄÄRUSE: Artikkel 1 Käesolevaga luuakse Euroopa Koostööagentuur (edaspidi "agentuur"). Artikkel 2 1. Agentuur on mittetulunduslik. Tal on liikmesriikides kõige laialdasem õigus- ja teovõime, mis juriidilistele isikutele antakse. 2. Agentuuri peakorter asub Brüsselis. Artikkel 3 Agentuuri ülesanne on abistada komisjoni: 1) selliste töötajate palkamisel, kohalemääramisel ja haldamisel: a) kes antakse ühendusega üldiste sooduskoostöölepingutega seotud arengumaades asutatud komisjoni delegatsioonide käsutusse; delegatsioonide eesmärk on abistada komisjoni nimetatud lepingute rakendamisel, või b) kes on kutsutud ellu viima tehnilist abi või koostööülesandeid, mida ühendus rahastab punktis a osutatud arengumaade huvides; 2) lõike 1 punktis a osutatud delegatsioonide jaoks või seoses lõike 1 punktis b osutatud ülesannetega kohapeal palgatud töötajate haldamise eeskirjade kehtestamisel, ja 3) seoses osalemisega lõike 1 punktis a osutatud arengumaade kodanikele antavate stipendiumide ja praktikumidega seotud programmide elluviimises nii koolituskavade edenemise jälgimise kui ka ühiskondlike aspektide osas. Artikkel 4 Agentuuri juhivad haldusnõukogu ja direktor. Artikkel 5 1. Haldusnõukokku kuulub vähemalt viis ja maksimaalselt 13 liiget, kelle määrab ametisse komisjon ning kes valitakse selle töötajate seast nende töökohustuste põhjal komisjoni talitustes. 2. Haldusnõukogu liikmete ametiaeg on viis aastat. Neid võib ametisse tagasi nimetada. Ametiaja lõppemisel või ametist lahkumisel jäävad liikmed ametisse kuni nende tagasinimetamiseni või asendamiseni. 3. Haldusnõukogu valib oma liikmete seast eesistuja, eesistuja asetäitja, haldusvoliniku ja sekretäri. 4. Haldusnõukogu liikmete tööd ei tasustata. Artikkel 6 1. Haldusnõukogu tuleb esimehe või aseesimehe kutsel kokku nii tihti, kui seda nõuavad agentuuri huvid, ning vähemalt kord aastas. 2. Haldusnõukogu liiget, kes ei saa istungil osaleda, võib esindada teine liige, kel on asjaomasel kohtumisel osalemise erivolitus. Iga liige võib esindada vaid üht teist liiget. 3. Eesistuja puudumise korral juhatab haldusnõukogu eesistuja asetäitja, tema puudumisel korral aga haldusvolinik. 4. Haldusnõukogu on otsustusvõimeline, kui kohal on viis liiget. Haldusnõukogu otsused võetakse vastu hääletajate lihthäälteenamusega. Häälte võrdse jagunemise korral otsustab eesistuja hääl. Artikkel 7 1. Haldusnõukogu tagab agentuuri haldamise. 2. Haldusnõukogu otsustab, kas vastu võtta pärandeid, annetusi või toetusi muudest ühenduse allikatest. Artikkel 8 1. Agentuuri direktori nimetab haldusnõukogu esitatud kandidaatide loetelu põhjal ametisse komisjon. 2. Direktor nimetatakse ametisse maksimaalselt viieks aastaks. Sama isiku võib ametisse tagasi nimetada. Artikkel 9 1. Direktor viib ellu haldusnõukogu otsused ning vastutab agentuuri jooksva tegevuse eest. Ta on agentuuri seaduslik esindaja. 2. Direktor valmistab ette ja korraldab haldusnõukogu tööd. Ta osaleb haldusnõukogu töös nõuandva pädevusega. 3. Direktor annab haldusnõukogule aru oma kohustuste täitmisest. Artikkel 10 1. Hiljemalt iga aasta 31. märtsiks koostab direktor üldaruande agentuuri tegevuse, finantsolukorra ja tulevikuväljavaadete kohta ning esitab selle haldusnõukogule. 2. Pärast haldusnõukogus heakskiitmist edastatakse aruanne komisjonile ning artikli 12 lõike 2 teises lõigus osutatud komitee liikmetele. Artikkel 11 Agentuuri tulud moodustuvad: 1) Euroopa Ühenduste eelarve konkreetsete kannete kohastest toetustest; 2) toetustest, mida komisjon kiidab heaks Euroopa Arengufondi vahenditest, ja 3) kõigist muudest võimalikest vahenditest. Artikkel 12 1. Haldusnõukogu koostab igaks kalendriaastaks agentuuri tulude ja kulude kalkulatsiooni eelnõu ning saadab selle komisjonile. Esitatav tulude ja kulude kalkulatsiooni eelnõu peab olema tasakaalus. Eelnõule lisatakse artikli 3 lõike 1 punktis a osutatud delegatsioonidesse ametisse määratud personali ametikohtade loetelu. 2. Komisjon saadab tulude ja kulude kalkulatsiooni eelnõu Euroopa Arengufondi komiteele ning nendele vastavatele komiteedele, kelle tegevuse osas agentuuri sekkumine on vajalik või võib vajalikuks osutuda. Tulude ja kulude kalkulatsiooni eelnõu läbivaatamiseks moodustavad nimetatud komiteed ühtse komitee, millesse kuuluvad liikmesriikide valitsuste esindajad ning eesistujana komisjoni esindaja. Kohtumisel, kus vaadatakse läbi tulude ja kulude kalkulatsiooni eelnõu, vahetatakse komitees ka teavet ning seisukohti agentuuriga seotud üldküsimustes. Tulude ja kulude kalkulatsiooni eelnõu läbivaatuse ning teabe- ja seisukohtade vahetuse kohta koostatakse aruanded, mis sisaldavad komitee peamisi järeldusi ning liikmesriikide valitsuste esindajate võetud seisukohti. 3. Võttes arvesse aruannet tulude ja kulude kalkulatsiooni eelnõu läbivaatuse kohta lõike 2 teises lõigus osutatud komitees, võtab komisjon agentuuri tulude ja kulude kalkulatsiooni eelnõu vastu ning saadab selle koos Euroopa ühenduste eelarve esialgse projekti ja eespool nimetatud aruandega eelarvepädevatele institutsioonidele, et kalkulatsiooni võiks eelarvemenetluse käigus läbi vaadata. 4. Komisjon võtab enne eelarveaasta algust vastu kulude ja tulude kalkulatsiooni, seades selle vastavusse eelarvepädevate institutsioonide määratud toetustega. 5. Kui liikmesriik või komisjon seda taotleb, võib eesistuja lõike 2 teises lõigus osutatud komitee kokku kutsuda aasta jooksul, et vaadata läbi agentuuriga seotud küsimustega seonduvaid uusi asjaolusid. Artikkel 13 1. Euroopa ühenduste üldeelarve suhtes kohaldatava finantsmääruse ja teiste kohaldatavate finantsmääruste raames rakendatakse sätete suhtes, mis käsitlevad agentuuri suhteid komisjoniga ning agentuuri puhul kohaldatavat sisehaldus- ja finantskorda, komisjoni poolt vastu võetud ning Euroopa Ühenduste Teatajas avaldatud rakendusmeetmeid. 2. Lõikes 1 osutatud rakendusmeetmetega nähakse muu hulgas ette juhtimise, finantsjuhtimise, tulude ja kulude kalkulatsiooni täitmise, tulude ja kulude auditeerimise, lepingute sõlmimise, raamatupidamise ning vallas- ja kinnisvara inventarinimistu pidamise põhimõtted. Artikkel 14 Töötajate otsimise ning töölevõtmise üldtingimused ja artikli 3 lõikes 1 osutatud töötajate ning agentuuri peakorteri personali töötasude, toetuste ja lisatasude üldine süsteem määratakse kindlaks erisätetega, mille komisjon võtab vastu pärast artikli 12 lõike 2 teises lõigus osutatud komitee arvamuse saamist. Artikkel 15 1. Haldusnõukogu saadab iga aasta 31. märtsiks komisjonile ja kontrollikojale haldusaruanded kõikide eelmise eelarveaasta tulude ja kulude kohta ning agentuuri raamatupidamisaruande. Kontrollikoda vaatab need läbi vastavalt asutamislepingu artiklile 206a. 2. Kontrollikoda teatab komisjonile hiljemalt 15. juuliks kõik märkused, mis tuleks tema arvates esitada asutamiselepingu artikliga 206a ette nähtud aastaaruandes. Komisjon edastab oma vastused kontrollikojale hiljemalt 31. oktoobriks. Kontrollikoda saadab oma aastaaruande koos komisjoni vastustega hiljemalt 30. novembriks Euroopa Parlamendile, nõukogule ja komisjonile ning tagab selle avaldamise Euroopa Ühenduste Teatajas. Haldusnõukogule antakse agentuuri finantsjuhtimise heakskiit asutamislepingu artikliga 206b ette nähtud korras. 3. Komisjoni sisekontrolör kontrollib kõikide fondi poolt võetud kohustuste ja kulutuste eest tasumist ning kõikide tulude arvestust ja laekumist. Artikkel 16 Haldusnõukogu liikmed, direktor, personal ja teised agentuuri tegevuses osalevad isikud ei tohi isegi pärast oma ametikohustuste lõppemist avalikustada ametisaladuse pidamise kohustuse alla käivat teavet. Artikkel 17 Agentuuri ja selle töötajate suhtes kehtivad privileegid ja immuniteedid, mis vastavad Euroopa ühendusteprivileegide ja immuniteetide protokolli I ja V peatükis sätestatud privileegidele ja immuniteetidele. Artikkel 18 1. Agentuuri lepingulist vastutust reguleerib asjaomase lepingu suhtes kohaldatav õigus. Euroopa Kohtul on pädevus kõikides agentuuri ja selle töötajate vahelistes vaidlustes kõnealuste töötajate otsimise ja töölevõtu üldtingimuste piires ja tingimustel. 2. Lepinguvälise vastutuse korral hüvitab agentuur vastavalt liikmesriikide seaduste ühistele põhimõtetele kõik kahjud, mida agentuur või selle töötajad oma kohustuste täitmisel on tekitanud. Kõikide selliste kahjude hüvitamisega seotud vaidluste lahendamine kuulub Euroopa Kohtu pädevusse. Artikkel 19 1. Iga liikmesriik, haldusnõukogu liige ja otseselt ning isiklikult seotud kolmas isik võib komisjonile kontrollimiseks esitada agentuuri mis tahes otsese või kaudse toimingu. 2. Komisjoni poole pöördutakse 30 päeva jooksul alates päevast, mil asjaomane isik sai esmakordselt teada kõnealusest toimingust. 3. Kui komisjonile esitatud toimingut kontrollib samaaegselt liikmesriigi taotlusel artikli 12 lõikes 2 osutatud komitee, ei tee komisjon otsust enne, kui komitee on teatanud oma arvamuse. Komisjon esitab arvamuse 90 päeva jooksul alates juhtumi esitamisest. Komisjon teatab viivitamata asjaomasele isikule juhtumi komiteele esitamise kuupäeva ning kuupäeva, mil komitee esitas või pidanuks esitama arvamuse. 4. Komisjon teeb otsuse 30 päeva jooksul alates juhtumi esitamisest või vajaduse korral alates kuupäevast, mil artikli 12 lõikes 2 osutatud komitee esitas või pidanuks esitama arvamuse. 5. Kui komisjon 30 päeva jooksul otsust ei tee, loetakse küsimus tagasilükatuks. Artikkel 20 Käesolev määrus jõustub kolmandal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Luxembourg, 26. oktoober 1981 Nõukogu nimel eesistuja Carrington [1] EÜT C 129, 3.6.1978, lk 4. [2] EÜT C 140, 5.6.1979, lk 142. --------------------------------------------------